b'\n_START_ARTICLE_\nWilfrid\n_START_PARAGRAPH_\nWilfrid (noin 633\xe2\x80\x93709) oli anglosaksinen pyhimys, Hexhamin ja Leicesterin piispa sek\xc3\xa4 Yorkin arkkipiispa. Syntyj\xc3\xa4\xc3\xa4n h\xc3\xa4n oli Northumbrialaisen aatelismiehen poika. H\xc3\xa4n sai koulutusta Lindisfarnessa, Canterburyssa ja Roomassa._NEWLINE_Wilfridin ollessa Galliassa, jonne h\xc3\xa4n oli matkustanut piispanvihkimyst\xc3\xa4 varten, h\xc3\xa4nen tilalleen nimitettiin Chad Mercialainen piispaksi. Theodore Tarsoslaisen tultua nimitetyksi Canterburyn arkkipiispaksi vuonna 668 h\xc3\xa4n korjasi asian nimitt\xc3\xa4m\xc3\xa4ll\xc3\xa4 Wilfridin hiippakunnan piispaksi. H\xc3\xa4n joutui riitoihin Northumbrian kuninkaan Ecgfrithin kanssa ja meni Roomaan valittaakseen paavi Agatholle, joka p\xc3\xa4\xc3\xa4tti asian Wilfridin hyv\xc3\xa4ksi, mutta Ecgfrith ei kuitenkaan taipunut vaan tuomitsi h\xc3\xa4net maanpakoon. H\xc3\xa4n l\xc3\xa4hti saarnaamaan pakanalliseen Sussexiin ja perusti luostarin Selseyyn._NEWLINE_My\xc3\xb6hemmin Theodore ja Wilfrid sopivat riitansa ja uusi kuningas Aldfrith antoi Wilfridin palata Yorkiin. Vuonna 691 Aldfrith karkotti h\xc3\xa4net uudestaan ja h\xc3\xa4n siirtyi Merciaan, jossa h\xc3\xa4n toimi piispana ja perusti lis\xc3\xa4\xc3\xa4 luostareita. Wilfrid valitti uudelleen paaville karkotuksestaan vuonna 700. Austerfieldiss\xc3\xa4 pidetty synodi vaati h\xc3\xa4nt\xc3\xa4 luopumaan piispan virastaan ja luostareistaan. J\xc3\xa4lleen h\xc3\xa4n valitti Roomaan p\xc3\xa4\xc3\xa4t\xc3\xb6ksest\xc3\xa4, joka todettiin v\xc3\xa4\xc3\xa4r\xc3\xa4ksi. H\xc3\xa4nen yleisesti ep\xc3\xa4oikeudenmukaisena pidetty karkoitus p\xc3\xa4\xc3\xa4ttyi vuonna 705.\n_START_SECTION_\nPerint\xc3\xb6\n_START_PARAGRAPH_\nH\xc3\xa4nelle omistettiin 48 kirkkoa. Modernit historioitsijat ovat eri mielt\xc3\xa4 h\xc3\xa4nen roolistaan. Jotkut pit\xc3\xa4v\xc3\xa4t h\xc3\xa4nt\xc3\xa4 Rooman kirkon kannattajana kelttil\xc3\xa4ist\xc3\xa4 kristillisyytt\xc3\xa4 vastaan.'